Justitsminister vil ikke afvise NemID som spionværktøj for politiet

Justitsminister Morten Bødskov vil ikke afvise, at det er teknisk muligt for myndighederne at bruge NemID til at placere aflytningssoftware på danskernes pc'er.

Er det teknisk muligt for myndighederne at bruge NemID til at placere en bagdør eller et aflytningsprogram på en pc?

Det spørgsmål har Stine Brix fra Enhedslisten forsøgt at få svar på i flere omgange - først som § 20-spørgsmål, og siden som et såkaldt udvalgsspørgsmål.

Nu er svaret på udvalgsspørgsmålet kommet fra justitsminister Morten Bødskov (S), men indholdet bliver man ikke klogere af:

»Med hensyn til spørgsmålet om, hvad der er teknisk muligt i forhold til NemID-systemet, kan Justitsministeriet henvise til Finansministeriet, hvorunder NemID-systemet hører,« lyder Morten Bødskovs svar.

Dermed sparker han for anden gang sagen til hjørne.

Stine Brix har i samme spørgsmål også spurgt om i hvor stort omfang NemID bliver brugt til den aflytning af pc'er, som PET har foretaget i stor stil.

»Der kan af hensyn til beskyttelsen af fortrolige oplysninger om politiets efterforskningsmetoder ikke i en folketingsbesvarelse redegøres nærmere for, på hvilke måder politiet iværksætter dataaflæsning efter retsplejelovens § 791 b,« skriver Morten Bødsgaard i sit svar.